E prome cancha di golf na Aruba 





E wega di golf a cuminsa pa e rumannan Harry y Warren Stiehl cu a bin Aruba for di 
Tampico na cuminsamento di añanan '30. Trahando hunto cu Manuel Viana, nan a 
adkeri un pida tereno na Savaneta pa cuminsa cu e prome cancha di golf, uno di 
nuebe buraco cu yerba rond di e area di put. E tabata situa den un sabana grandi net 
pazuid di cas di Deonisio Wever, unda actualmente gobierno a traha un compleho di 
cas di pueblo, pariba di School Caiquetio, den e barrio cu despues nana yama Cura 
Cabay. Varios di nos hobennan Arubiano a sirbi como *Caddy” pa e golfistanan 
Mericano cu tabata biba den Lago Colony. Sr. Barend “Tex” Schelfhorst, un ex- 
empleado di Lago, ta conta cu despues di wega di golf nan tabata cana door di Village 
pa Colony. Cu e village aki e ta referi na e casnan di palo di e tempo ey traha ey 
banda mes, esta Zeewijk. Pues e no kier men e village na San Nicolas. Semper 
tabata dificil pa no stop pa un “paar di drink” despues di wega. Ningun hende e tempo 
ey mester a paga cash. Bo ta firma un papel y bo ta pasa un dia despues cu bo cobra 
bo salario. E dos barnan cu tabata haci esey tabata Fanny's Bar y Moose Club. E 
taxinan tabata riba credito y ta riba dia di pago e taxistanan tabata bay colecta nan 
placa na Dining Hall di Lago. E taxinan e tempo ey tabata staciona na un parking lot 
pariba di Shanhai Bar dilanti e entrada mayor di Lago na San Nicolas. 


E cancha aki a wordo bandona ora un cancha miho a wordo traha pariba di dje y cerca 
di e refineria. E nobo a bin cu un area di put mas grandi cu esun prome. E wega di 
golf a continua na e sitio aki te na aña 1940. 


Stewart Harrison a bira interesa pa establece un cancha di golf unda e cancha actual 
ta. Stewart enberdad tabata e lider den golf y el a logra obtene suficiente ayudo for di 
e compania Lago, por ehempel pa limpia e tereno, trabounan di construccion y planta 
yerba, etc. William L. Ewart ta conta cu el a yuda haya y desaroya e fuente di awa pa 
e cancha aki. Dia Ewart y su casa, Bea, tabata na Aruba na aña 1975, ainda e cancha 
tabata wordo uza, pero e irigacion no tabata di e bon ey y nan tabata teme cu e 
cancha lo wordo bandona pa e motibo ey. 

